Finn Olav Myhre

Finn Olav Myhre (født 6. januar 1937) er en norsk skoleleder og predikant. Han var formann i Kirkerådet fra 1986 til 1990.

Myhre er utdannet lærer fra Oslo offentlige lærerskole i 1961, og tok senere videreutdannelse i pedagogikk og kristendomskunnskap. Han arbeidet deretter som lærer, rektor og senere skolesjef i Nesseby, Bjørkelangen og Råde. Han har også vært aktiv i Det norske lutherske Indremisjonsselskap og i bispedømmeråd og kirkeråd, og var blant annet formann i Borg bispedømmeråd.

Myhre overtok som leder av Kirkerådet i 1986 etter Ludvig Johan Bakkevig. Som Kirkerådsleder arbeidet Myhre blant annet for å beholde statskirkeordningen, på tross av at sterke røster som biskop Andreas Aarflot ønsket et skille mellom kirke og stat. Han var også opptatt av den kirkelige personalpolitikk, og var aktiv i arbeidet med å få overført ansettelsesmyndigheten for prester, kateketer og diakoner til bispedømmerådene. Myhre ble etterfulgt av Oddbjørn Evenshaug i 1990.

Etter formannsperioden i Kirkerådet har Myhre vært rådmann i Råde, styreformann i Diakonova (tidligere Menighetssøsterhjemmet) og direktør ved Menighetsfakultetet.

 Referanser 
«Skoleleder og kirkebrobygger». Aftenposten Morgen (6. januar 1987)
Aftenposten Morgen 6. januar 1997
Hollekim, Gisle. «Kirkemøte uten ytre dramatikk». Aftenposten Morgen (1. november 1990)
«Navn i nyhetene». NTBtekst (5. november 1986)

Kategori:Norske skoleledere
Kategori:Ledere av Kirkerådet
Kategori:Personer fra Rygge kommune